A la darrera convocatòria COFUND de les accions Marie Sklodowska-Curie (MSCA), tres nous projectes han estat atorgats a institucions catalanes En total, les entitats catalanes sumen 36 projectes MSCA-COFUND aconseguits durant els programes FP7 i Horizon2020, situant a Catalunya com a primera regió europea en l'atracció de fons dins d'aquestes convocatòries (el 12% dels projectes atorgats a tot Europa).
Enguany, els tres projectes han estat concedits a la Universitat Rovira i Virgili (URV), al Centre de Recerca en Agrigenòmica (CRAG) i a l'Institut de Recerca Biomèdica de Barcelona (IRB), i permetran la contractació de 80 investigadors i investigadores en aquestes entitats.
La Comissió Europea va concedir a la Universitat Rovira i Virgili el primer MSCA-COFUND-DP l'any 2015, actualment vigent, per a la implementació d'un programa de 50 contractes predoctorals.
Amb la concessió d'aquest nou projecte MFP Plus (Martí i Franquès COFUND Plus), la URV oferirà 50 noves places per a investigadors predoctorals en dues convocatòries (el 2020 i el 2021) i millorarà alguns aspectes clau, eixos vertebradors de l'educació doctoral: la diversitat per fomentar la innovació (el programa té el suport de 59 institucions associades, 21 de les quals no-acadèmiques); millors oportunitats per als candidats en situació de dificultat; integració amb l'estratègia de recerca i innovació per a l'especialització intel·ligent de la regió (en el marc del RIS3CAT); i la millora de la formació i el suport als doctorands.
El programa Martí i Franquès COFUND Plus té l'objectiu d'esdevenir un catalitzador de canvis a la URV i la seva regió, per a la millora significativa de l'ocupació i les condicions laborals dels investigadors.
La Comissió Europea ha concedit el primer projecte MSCA-COFUND al Centre de Recerca en Agrigenòmica, anomenat AGenT (Agricultural Genomics Transversal Postdoctoral Program).
Aquest projecte aportarà a la institució 1,5 milions d'euros per a la incorporació de personal investigador postdoctoral.
El programa postdoctoral AGenT té com a pilars la recerca i la formació dels investigadors, i ha estat dissenyat per a promoure els projectes de recerca multidisciplinars i intersectorials al CRAG, conjuntament amb entitats associades (empreses privades, centres de recerca i institucions acadèmiques), tant a nivell nacional com internacional.
El programa oferirà 20 contractes postdoctorals i proveirà oportunitats per a estades i col·laboracions de recerca, formació especialitzada en investigació i en competències transversals i activitats de networking tant en l'àmbit acadèmic com en sectors industrials.
L'objectiu de totes aquestes accions és enriquir la formació dels investigadors i promoure el seu desenvolupament professional, mentre duen a terme projectes de recerca d'excel·lència.
La primera convocatòria del programa AGenT està prevista per al darrer trimestre de 2020.
El projecte IRB_DREAM (IRB predoctoral fellowship programme: attracting international talent), és el tercer projecte MSCA-COFUND que la Comissió Europea concedeix a l'Institut de Recerca Biomèdica de Barcelona, i aportarà a l'entitat aproximadament 1 milió d'euros.
El nou projecte oferirà 10 contractes predoctorals d'una durada de 4 anys per a investigadors que vulguin iniciar la seva carrera en biomedicina.
En el marc del programa internacional de doctorat de l'IRB, els investigadors predoctorals gaudiran de l'entorn multidisciplinari del centre, obtindran una supervisió propera, tindran accés a una gran varietat d'activitats científiques i podran beneficiar-se de les oportunitats de networking en l'àmbit acadèmic i industrial.